SKRIFTLIG FORESPØRGSEL E-2076/99

af Antonios Trakatellis (PPE-DE) til Kommissionen

(12. november 1999)

Om: Fare for folkesundheden i Grækenland som følge af høje arsenkoncentrationer i drikkevandet krænkelse af fællesskabslovgivningen

Aristotelis-universitetet i Thessaloniki har for nylig foretaget målinger af drikkevandskvaliteten i området Chalastra i Thessaloniki. De har vist meget høje koncentrationer af arsen i en størrelsesorden af 64 mikrogram pr. liter (µg/l), hvilket rummer direkte fare for folkesundheden. Denne koncentration udgør en stor overskridelse af den grænse, der er tilladt i Den Europæiske Union, eftersom den højst tilladte arsenkoncentration er på 50 µg/l ifølge direktiv 80/778/EØF(1) om drikkevandskvaliteten, og faren for folkesundheden er endnu større, når man betænker, at den højeste parameterværdi for arsen i det nye direktiv, som blev vedtaget i 1998 (direktiv 98/83/EF(2) om kvaliteten af drikkevand, som erstatter det foregående direktiv), er angivet til 10 µg/l.

1. Hvilke direkte foranstaltninger vil Kommissionen træffe for at beskytte folkesundheden og sikre overholdelse af fællesskabsdirektiverne om drikkevand i Grækenland?

2. Hvilke oplysninger råder Kommissionen over i dette spørgsmål, og hvilke udbedrende eller andre foranstaltninger har Grækenland truffet for at sikre folkesundheden og forbrug af sundt og rent drikkevand i det omtalte område?

3. Hvad er situationen vedrørende en effektiv gennemførelse af direktiv 80/778/EØF i Grækenland, og hvilke elementer råder Kommissionen over vedrørende overholdelse i Grækenland af forpligtelsen til regelmæssig kontrol med drikkevandskvaliteten i overensstemmelse med det pågældende direktivs artikel 8?

4. Hvor langt er man kommet med omsættelsen af direktiv 98/83/EF til national lovgivning i Grækenland?

(1) EFT L 229 af 30.8.1980, s. 11.

(2) EFT L 330 af 5.12.1998, s. 32.

Svar afgivet på Kommissionens vegne af Margot Wallström

(13. december 1999)

Kommissionen er det ærede medlem taknemmelig for, at det har henledt dens opmærksomhed på den særligt høje arsen-koncentration i drikkevandet i Chalastra-området ved Thessaloniki.

Kommissionen har rettet uformelle henvendelser til de græske myndigheder for at høre deres bemærkninger til situationen. Såfremt der ikke modtages noget tilfredsstillende svar med oplysning om, at der ikke er fare for menneskers sundhed, vil Kommissionen ikke tøve med at indlede den procedure, der er foreskrevet i artikel 226 (tidl. artikel 169) i EF-traktaten. Såfremt det ærede medlem ligger inde med yderligere oplysninger om sagen, er han særdeles velkommen til at sende dem til Kommissionen.

De græske myndigheder har indgivet en rapport om drikkevandskvaliteten i overensstemmelse med Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver(1).

Kommissionen har anmodet private konsulenter om at foretage en undersøgelse af gennemførelsen i Grækenland af drikkevandsdirektivet, Rådets direktiv 80/778/EØF af 15. juli 1980 om kvaliteten af drikkevand(2). Rapporten fra denne undersøgelse er blevet forelagt for Kommissionen, som er ved at gennemgå oplysningerne for at vurdere, hvilke foranstaltninger der bør træffes. På nuværende tidspunkt, hvor denne vurdering endnu ikke er afsluttet, må Kommissionen forbeholde sig sin stillingtagen.

Rådets direktiv 98/83/EF af 3. november 1998(3), det nye drikkevandsdirektiv, skal gennemføres i den nationale lovgivning inden den 25. december 2000. Så vidt Kommissionen er informeret, er der endnu ingen medlemsstater, der har gennemført direktivet.

(1) EFT L 377 af 31.12.1991.

(2) EFT L 229 af 30.8.1980.

(3) EFT L 330 af 5.12.1998.